text: Отново жертви сред демонстрантите в Дераа - Теми в развитие | Vesti.bg
  Десетки са ранени. В местната болница не достигат легла за пострадалите и някои от тях са лекувани на пода
  8 април 2011, 18:36
  Сирийските сили за сигурност убиха днес най-малко 13 демонстранти в южния град Дераа, предаде АП, като се позова на очевидци.
  Десетки хора са ранени. В местната болница не достигат легла за пострадалите и някои от тях са лекувани на пода.
  Хиляди хора се събраха на протест в Дераа след петъчната молитва срещу авторитарния режим на президента Башар ал Асад, разказаха очевидци. Те
  подпалиха сграда на управляващата партия Баас в Дераа
  и счупиха и каменна статуя на Базил ал Асад - покоен брат на президента Ал Асад, предаде Ройтерс
  В отговор силите за сигурност откриха стрелба по демонстрантите с бойни патрони.
  Сирийската официална информационна агенция САНА съобщи за стрелбата в Дераа. Според нея обаче
  "вандали" открили огън по демонстрантите
  и силите за сигурност, като убили полицай и шофьор на линейка, и ранили десетки хора.
  Държавната телевизия излъчи репортаж, на който се вижда как няколко маскирани мъже стрелят.
  Протестите срещу режима, които започнаха в Сирия миналия месец, започнаха именно от Дераа. Десетки хора бяха убити от началото на демонстрациите.
  Протести избухнаха днес и в
  западния централен град Химс, чийто губернатор бе уволнен вчера от президента, както и в предградието на Дамаск Хараста, където бе чута стрелба. В друго предградие на сирийската столица - Дума, където през последните няколко дни непрекъснато има демонстрации, телефонната връзка е прекъсната.
  Очевидец разказа пред Ройтерс, че полицаи били с палки сунитски демонстранти, които излизали от джамия в Дамаск. Близо 3000 души демонстрираха днес в пет селища в Северна Сирия в район с преобладаващо кюрдско население, предаде АФП.
  Те скандираха лозунги за отмяна на извънредното положение, което е в сила в страната от половин век, за преодоляване на етническите разделения и за освобождаване на политическите затворници.
  Демонстрациите се състояха, въпреки че президентът Асад даде вчера сирийско гражданство на 300 хил. кюрди в североизточната част на страната, които досега бяха регистрирани като чужденци.
  двама души бяха убити, 25 бяха ранени с огнестрелно оръжие и над 200 пострадаха от сълзотворен газ при опит на силите за сигурност да разпръснат продължилите и днес протести в град Таиз, съобщи Ройтерс.
  Протестиращите упорито настояват президентът Али Абдула Салех безусловно да се оттегли от поста си.
  По-рано тази седмица още няколко души загинаха при сблъсъци на демонстранти и полиция в Таиз, а неколкостотин бяха ранени.